Apis
Store norske leksikon,Historie,Verdens historie og samtidshistorie,Afrika,Det gamle Egypt
Apis er en hellig okse i den egyptiske guden Ptahs tempel i Memfis. En virkelig dyrkelse av Apis synes først å ha funnet sted i den sendynastiske perioden (772–332 fvt.) og især i den ptolemeiske perioden (323–30 fvt.), da dyredyrkelsen tok overhånd.
Funnet av en ny Apis ble feiret over hele landet. En død Apis ble balsamert og bisatt med store omkostninger. Seremoniene varte i 70 dager, en sorgens og fastens tid i Egypt. Den døde Apis (Oserhap, Osiris-Apis) ble i ptolemeisk tid identifisert med guden Serapis i Sinope, som fikk en helligdom, Serapeion, i Alexandria.Et annet Serapeion fantes i ørkenen ved Memfis, hvor de hellige okser ble bisatt. Denne begravelsesplassen med 24 sarkofager og innskrifter med opplysninger om dyrets fødsel, død og alder har hatt stor betydning for egyptisk kronologi. Den ble gjenfunnet i 1851 av den franske egyptologen Auguste Mariette. Les mer i Store norske leksikon guder i Det gamle Egypt religion i Det gamle Egypt Det gamle Egypt